**Հ Ի Մ Ն Ա Վ Ո Ր ՈՒ Մ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ ԵՎ ՄԵԿ ԱՆՁԻՑ ԳՆՄԱՆ ԸՆԹԱՑԱԿԱՐԳՈՎ ԳՆՄԱՆ ԳՈՐԾԸՆԹԱՑ ԿԱԶՄԱԿԵՐՊԵԼՈՒ ՄԱՍԻՆ» ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

1. **Իրավական ակտի անհրաժեշտությունը (նպատակը).**

 ՀՀ կառավարության ««Հայաստանի Հանրապետության 2022 թվականի պետական բյուջեի մասին» օրենքում, Հայաստանի Հանրապետության կառավարության 2021 թվականի դեկտեմբերի 23-ի թիվ 2121-Ն որոշման մեջ փոփոխություններ ու լրացումներ կատարելու եվ մեկ անձից գնման ընթացակարգով գնման գործընթաց կազմակերպելու մասին» որոշման նախագծի ընդունման անհրաժեշտությունը պայմանավորված է 2022 թվականի ՀՀ պետական բյուջեով նախատեսված 1049 «Ճանապարհային ցանցի բարելավում» ծրագրի «21001 Պետական նշանակության ավտոճանապարհների հիմնանորոգում» միջոցառման շրջանակներում ՀՀ Սյունիքի մարզի Վերին Խոտանանը շրջանցող ճանապարհահատվածի կառուցմամբ:

 Նախագծի նպատակն է ստեղծված ռազմաքաղաքական իրավիճակում ՀՀ Սյունիքի մարզի տարածքում անխափան, այլընտրանքային երթևեկության ապահովումը:

1. **Ընթացիկ իրավիճակը, խնդիրները և առաջարկվող կարգավորման բնույթը**

Հայաստանի Հանրապետության Սյունիքի մարզի շուրջ 2020 թվականի նոյեմբերի 9-ից և հատկապես դեկտեմբերի 18-ից հետո ստեղծված ռազմաքաղաքական իրավիճակով պայմանավորված մարզի հաղորդակցության ուղիներին առնչվող հարցերը դարձել են մտահոգիչ և խնդրահարույց։

Ստեղծված իրավիճակով պայմանավորված, սահմանամերձ (Որոտան-Շուռնուխ-Դավիթ Բեկ և Կապան-Ագարակ) հատվածներով անցնող խնդրահարույց տեղամասերին այլընտրանքային ճանապարհների ապահովման, ռազմավարական նկատառումներով պայմանավորված ավելի անվտանգ և բարվոք ավտոմոբիլային ճանապարհներ ունենալու անհրաժեշտությունից ելնելով, ՀՀ տարածքային կառավարման և ենթակառուցվածքների նախարարությունը 2021 թվականին հրատապության կարգով նախաձեռնեց Հ-46, /Մ-2/ - Տաթև - Աղվանի - /Մ-2/(Սյունիք) հանրապետական նշանակության ավտոճանապարհի կմ37+500-կմ68+000 հատվածի հիմնանորոգման իրականացումը: Արդյունքում նշված ավտոճանապարհով երթևեկության ինտենսիվությունը կտրուկ աճեց, ինչի հետևանքով տվյալ ավտոճանապարհի կմ43+900-կմ53+900 հատվածում, որը անցնում է Վերին Խոտանան գյուղի տարածքով և բարդ ռելիեֆ ունեցող հյուսիսային կողմի անտառածածկ լանջով, կցորդիչով բեռնատարների երթևեկության համար, հատկապես ձմեռային ժամանակաշրջանում առաջացան անվտանգ և անխափան շահագործման խնդիրներ:

Նկատի ունենալով վերը նշվածը հրատապ խնդիր է դառել Վերին Խոտանան գյուղը շրջանցող և անհրաժեշտ տեխնիկական պայմանները բավարարող նոր ավտոճանապարհի կառուցումը և ՀՀ տարածքային կառավարման և ենթակառուցվածքների նախարարության կողմից պատվիրվել և ստացվել է նշված շրջանցիկ ճանապարհի կառուցման նախագծանախահաշվային փաստաթղթերը և դրանց վերաբերյալ փորձաքննության դրական եզրակացությունը։

Հարկ է նշել նաև, որ ՀՀ կառավարության 30.12.21թ. [թիվ](https://www.arlis.am/DocumentView.aspx?docid=159196) 2201-Ն որոշմամբ Հ-46, /Մ-2/ - Տաթև - Աղվանի - /Մ-2/(Սյունիք) հանրապետական նշանակության ավտոճանապարհը որպես Մ-2, (Սյունիք) /Մ-2/ - Աղվանի- Տաթև - /Մ-2/ ավտոճանապարհ ընդգրկվել է միջպետական նշանակության ավտոմոբիլային ճանապարհների ցանկում։

Հաշվի առնելով աշխատանքերի հրատապությունը, պետական անվտանգության ապահովման հարցում դրանց անհապաղ կատարման անհրաժեշտությունը՝ նախագծով առաջարկվում է Մ-2, (Սյունիք) /Մ-2/ - Աղվանի – Տաթև - /Մ-2/ միջպետական նշանակության ավտոճանապարհի Վերին Խոտանանը շրջանցող ճանապարհահատվածի կառուցման շինարարական աշխատանքների, տեխնիկական և հեղինակային հսկողության ծառայությունների ձեռքբերման կարիքը համարել անհետաձգելի, թույլատրել Հայաստանի Հանրապետության տարածքային կառավարման և ենթակառուցվածքների նախարարությանը՝ Մ-2, (Սյունիք) /Մ-2/ - Աղվանի – Տաթև - /Մ-2/ միջպետական նշանակության ավտոճանապարհի Վերին Խոտանանը շրջանցող ճանապարհահատվածի կառուցման շինարարական աշխատանքները իրականացնել 2 փուլով, 1-ին փուլի համար շինարարական աշխատանքները ձեռք բերել «ՎՄՎ Քամփանի» սահմանափակ պատասխանատվությամբ ընկերությունից, իսկ նշված աշխատանքների նկատմամբ տեխնիկական հսկողության ծառայությունները ձեռք բերել «ՀԱԼԴԻ Քոնսալթ» սահմանափակ պատասխանատվությամբ ընկերությունից՝ «Գնումների մասին» Հայաստանի Հանրապետության օրենքի 23-րդ հոդվածի 1-ին մասի 2-րդ կետի հիման վրա՝ չկիրառելով Հայաստանի Հանրապետության կառավարության 2017 թվականի մայիսի 4-ի N 526-Ն որոշմամբ հաստատված կարգի 21-րդ կետի 1-ին ենթակետի «դ» պարբերության, 71-րդ կետի 1-ին ենթակետի՝ բացառությամբ նույն ենթակետի «զ» պարբերության պահանջի, ինչպես նաև Հայաստանի Հանրապետության կառավարության 2017 թվականի ապրիլի 6-ի N 386-Ն որոշման 2-րդ կետի 1-ին ենթակետի պահանջները:

Վերոհիշյալ շինարարական աշխատանքների իրականացման և տեխնիկական հսկողության ծառայությունների մատուցման նպատակով համաձայնություն և գնաառաջարկ ստանալու համար հարցում է կատարվել Արցախճան ինստիտուտ ՓԲԸ-ին, ՀՀ նախագծերի պետական արտագերատեսչական փորձաքննություն» ՓԲԸ-ին և ՀԱԼԴԻ Քոնսալթ», «Քարավան», Շինպլյուս, «ՎՄՎ ՔԱՄՓՆԻ», «Ոսմար» ՍՊ ընկերություններին։

Նշված կազմակերպություններին հարցումը կատարվել է հաշվի առնելով ճանապարհաշինական ոլորտում տվյալ կազմակերպությունների նախկինում ունեցած նմանատիպ աշխատանքների փորձը, վերջիններիս կողմից նախկինում կատարված աշխատանքների արդյունավետությունը, տեխնիկական հագեցվածությունը, անձնակազմի մասնագիտական կարողությունները, ինչպես նաև այլ ծրագրերով խիստ ծանրաբեռնված չլինելու հանգամանքը։ Հարկ է նշել, որ բացի վերը նշված կազմակերպություններից ոլորտում գործում են նաև այլ կազմակերպություններ, որոնք համապատասխանում են վերոհիշյալ չափանիշներին, սակայն վերջիններս արդեն իսկ ծանրաբեռնված են պետության կողմից ՀՀ Սյունիքի մարզում իրականացվող ճանապարհաշինական ծրագրերով։

Ընդհանուր առմամբ նախագծով նախատեսվում է վերաբաշխման միջոցով ՀՀ տարածքային կառավարման և ենթակառուցվածքների նախարարությանը վերը նշված ճանապարհների կառուցման համար հատկացնել 2,431,096,087 ՀՀ դրամ, որից՝ 2,392,148,431 ՀՀ դրամը շինարարության իրականացման համար, 23,000,000 ՀՀ դրամը տեխնիկական հսկողության ծառայության իրականացման համար և 15,947,656 ՀՀ դրամը՝ հեղինակային հսկողության իրականացման համար։

Նախագծով նախատեսվում է նաև շինարարական աշխատանքների իրականացման համար տրամադրել կանխավճար 717,644,000 ՀՀ դրամի չափով։ Միաժամանակ նախագծով առաջարկվում է ՀՀ 2022 թվականի պետական բյուջեից ազատ միջոցներից ընդհանուր գումարով 1.95 մլրդ դրամը երրորդ եռամսյակում ուղղել 21001 «Պետական նշանակության ավտոճանապարհների հիմնանորոգում» միջոցառմանը՝ չորրորդ եռամսյակում հետ վերականգնելու պայմանով:

**3.Ակնկալվող արդյունքը**

ՀՀ Սյունիքի մարզում Վերին Խոտանանը շրջանցող և անհրաժեշտ տեխնիկական պայմաններին բավարարող ավտոճանապարհի առկայություն, ինչպես նաև ճանապարհային ցանցի զարգացում:

**4.Նախագծի մշակման գործընթացում ներգրավված ինստիտուտները և անձիք**

Նախագիծը մշակվել է ՀՀ տարածքային կառավարման և ենթակառուցվածքների նախարարության և «Ճանապարհային դեպարտամենտ» հիմնադրամի կողմից:

**5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Որոշման նախագծի ընդունմամբ Հայաստանի Հանրապետության պետական բյուջեի եկամուտների ու ծախսերի էական փոփոխություն չի առաջացնում:

**6. Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին**

Որոշման նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա:

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Որոշման նախագիծը բխում է «Հայաստանի վերափոխման ռազմավարություն 2050», «Կառավարության 2021-2026թթ. ծրագիր» /կետ 3.2, 3-րդ պարբերության 1-ին ենթակետ/ ռազմավարական փաստաթղթերի դրույթներից:

Մասնավորապես, միջպետական, հանրապետական և տեղական նշանակության ավտոմոբիլային ճանապարհների ցանցի նորոգում, հիմնանորոգում և որակի շարունակական բարձրացում, որոնց շնորհիվ տարեկան կունենանք շուրջ 500 կմ վերանորոգված ճանապարհ։